**Likumprojekta „Grozījums likumā „Par aviāciju””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījums likumā “Par aviāciju”” paredz pagarināt likuma “Par aviāciju” 4.1 panta trešā daļā minēto noteikumu izstrādes termiņu.Likumprojekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma “Par aviāciju” 4.1pants. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma “Par aviāciju” pārejas noteikumu 34.punktā ir noteikts, ka Ministru kabinetam līdz 2018.gada 25.decembrim jāizdod likuma “Par aviāciju” [4.1 panta](http://likumi.lv/ta/id/57659?&search=on#p4.1) trešajā daļā minētie noteikumi, tas ir noteikumi, kuros reglamentē valsts atbalsta piešķiršanas kārtību, valsts atbalsta apmēru, ierobežojumus valsts atbalsta piešķiršanai, prasības personai, lai tā varētu saņemt valsts atbalstu jaunu gaisa pārvadājumu uzsākšanai vai nodrošināšanai, kā arī prasības atbalsta piešķiršanas pārredzamības nodrošināšanai.  Tā kā noteikumu projekts ir saistīts ar valsts atbalstu, izstrādājot minēto Ministru kabineta noteikumu projektu, ir jānodrošina Eiropas Komisijas 2014.gada 4.aprīļa paziņojumā “Pamatnostādnes par valsts atbalstu lidostām un aviokompānijām” 2014/C 99/03 (ES OV C 99,04/04/2014) (turpmāk - pamatnostādnes) aviokompāniju darbības uzsākšanas atbalstam (turpmāk - valsts atbalsts jaunu gaisa pārvadājumu uzsākšanai) noteiktās prasības. Satiksmes ministrija, izpildot likuma “Par aviāciju” 4.1 pantā Ministru kabinetam doto uzdevumu, izstrādāja Ministru kabineta noteikumu projektu “Valsts atbalsta jaunu gaisa pārvadājumu uzsākšanai piešķiršanas kārtība”, kas tika izsludināts 2018.gada 25.oktobra Valsts sekretāru sanāksmē (VSS-1093; prot. Nr. 42 18.§).Atbilstoši pamatnostādnēs noteiktajam valsts atbalsts jaunu gaisa pārvadājumu uzsākšanai var tikt piemērots tikai jaunu lidojumu maršrutu atklāšanai no reģionālajām lidostām, tas ir lidostām, kuru ikgadējā pasažieru plūsma nepārsniedz 3 miljonus pasažieru. Latvijā šai kategorijai atbilst tikai Liepājas lidosta - vienīgā reģionālā lidosta, kas sertificēta regulāru lidojumu veikšanai. Satiksmes ministrija, Liepājas pilsētas dome un SIA “Aviasabiedrība “Liepāja”” 2012.gada 30.janvārī noslēdza līgumu par sabiedriskas nozīmes pakalpojumu sniegšanas saistību uzlikšanu sabiedrībai ar ierobežotu atbildību “Avisabiedrība “Liepāja””, kura ietvaros Liepājas lidosta un Liepājas pilsētas pašvaldība apņēmās pēc lidostas infrastruktūras sertifikācijas veikt pasākumus aviopārvadātāju piesaistei regulāru lidojumu veikšanai. No 2017.gada uz komerciāliem pamatiem no Liepājas lidostas tiek veikti lidojumi regulārā iekšzemes maršrutā Liepāja – Rīga – Liepāja. Valsts atbalsts jaunu gaisa pārvadājumu uzsākšanai ir sarežģīts, prasa detalizēta biznesa plāna iesniegšanu, kas apliecina, ka jaunais maršruts pēc trīs gadiem kļūs rentabls. Pie neattīstīta lidojumu maršrutu pamattīkla, kā pašlaik ir Liepājas lidostā, to nevar nodrošināt, jo ieguvums no darbības uzsākšanas atbalsta aviokompānijām ir salīdzinoši neliels (apmēram 2% no kopējām maršruta darbības uzsākšanas izmaksām). Noteikumu projekts atbilstoši Eiropas Komisijas (turpmāk - EK) prasībām ir jāgatavo kā valsts atbalsta shēma, kuru pēc izskatīšanas Ministru kabineta sēdē jāsaskaņo ar EK. Pašlaik tikai divas Eiropas Savienības dalībvalstis – Apvienotā Karaliste un Rumānija - ir nolēmušas izmantot minēto valsts atbalstu un šā valsts atbalsta shēmas saskaņojusi ar EK. Abos gadījumos bija noteikti finansēšanas avoti un atbalstam paredzēto līdzekļu apjoms. Ir apzināts, ka ne Liepājas pilsētas pašvaldība, ne Latvijas valsts 2019., 2020. un 2021.gadā neplāno nodrošināt līdzekļus valsts atbalstam jaunu gaisa pārvadājumu uzsākšanai.Turklāt pamatnostādņu 175.punkts paredz, ka EK var jebkurā laikā izvērtēt pamatnostādnes, un tās tiks izvērtētas ne vēlāk kā sešus gadus pēc 2014. gada 4. aprīļa. Izvērtēšana pamatosies uz faktisku informāciju un plašu apspriežu rezultātiem, kuras EK rīkos, balstoties uz datiem, kurus sniedz dalībvalstis un ieinteresētās personas. Šā gada jūnijā, pamatojoties uz minēto EK ir uzsākusi publiskās konsultācijas. Visiem ieinteresētajiem ir pieejama EK aptaujas anketa, kurā var sniegt vērtējumu par pamatnostādnēs ietverto regulējumu un tajās nepieciešamajiem uzlabojumiem un precizējumiem.Pēc apspriešanās ar dalībvalstīm EK var aizstāt vai papildināt pamatnostādnes, pamatojoties uz svarīgiem konkurences politikas vai transporta politikas apsvērumiem. Sakarā ar to, ka tuvākā nākotnē nav pieprasījuma valsts atbalstam jaunu gaisa pārvadājumu uzsākšanai, kā arī EK uzsāktās konsultācijas var novest pie tā, ka var tikt precizēts pamatnostādnēs ietvertais valsts atbalsta veidu regulējums, pašlaik nav lietderīgi turpināt projekta tālāku virzību. Ņemot vērā minēto ir nepieciešams pagarināt likuma “Par aviāciju” 4.1 panta trešā daļā minēto noteikumu izstrādes termiņu līdz 2021.gada 25.novembrim, kad būs pieejama plašāka informācija par regulāru lidojumu attīstību Liepājas lidostā un lielāka skaidrība par minētā valsts atbalsta veida nepieciešamību un pašvaldības vai valsts gatavību to piešķirt. Līdz ar to ir sagatavots likumprojekts, kas paredz izdarīt attiecīgus grozījumus likuma “Par aviāciju” pārejas noteikumu 34.punktā, nosakot noteikumu izstrādes termiņu līdz 2021.gada 25.novembrim.  |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija un SIA “Aviasabiedrība “Liepāja””. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
|  |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Par noteikumu projekta izstrādi tika informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē 2019.gada 28.jūnijā http://www.sam.gov.lv/sm/content/?cat=553 |
| 03. | Sabiedrības līdzdalības rezultāti | Iebildumi un priekšlikumi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Likumprojekta izpildi nodrošinās Satiksmes ministrija.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta īstenošana tiks veikta esošo cilvēkresursu ietvaros. Saistībā ar projekta izpildi nebūs nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Satiksmes ministrs T.Linkaits

Vīza:

Valsts sekretāra p.i. L.Austrupe